《子肃示九日山谷间怀兄弟三诗因怀子进子仪次韵并呈子肃》
宋代·赵蕃

我为怀玉人，不踏怀玉路。非因访仙懒，自畏触崄去。

闻君兄弟往，勇决不少顾。念将摄衣从，欲行却回虑。

人云山峰高，白日蔽烟雾。况方迫穷冬，我褐犹未具。

虽欣陟幽遐，政恐成疾痼。以兹不暇游，心与飞云溯。

君还得新作，快读喜莫喻。上言道傍见，次及岩下趣。

恨无龙眠手，按此摅毫素。昔君家兴公，曾为海山赋。

至今斯文名，殆将压彪固。凄凉禅月踪，牢落高人住。

得君为著眼，草木应亦豫。好事俨上人，方集山中故。

并当收君诗，在在神物护。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。